Yli 15-vuotiaista naisista lähes joka kolmas on joutunut parisuhdeväkivallan uhriksi elämänsä aikana. THL on ensimmäistä kertaa koonnut eri lähteistä tietoja lähisuhdeväkivallasta.

Ainakin 130 000 suomalaista kokee vuosittain parisuhteessaan väkivaltaa. Sen lisäksi ovat vielä ne, jotka kokevat väkivaltaa jonkun muun läheisen, kuten vanhemman tai sisaruksen, taholta.

”Kyllähän määrä on aika hälyttävä. Uskon, että avuntarvitsijoiden määrä on vielä tätäkin suurempi. Kaikki heistä ei välttämättä tarvitse apua. Tutkimusten pohjalta kuitenkin tiedetään, että kaikki apua tarvitsevat eivät hae tai saa apua”, sanoo Terveyden ja hyvinvoinnin laitoksen (THL) erikoistutkija Johanna Hietamäki.